# Premis Octubre

Els Premis Octubre són uns certàmens literaris anuals convocats des del 1973 per l'editorial Tres i Quatre de València, que inclouen diversos premis, tres d'ells amb continuïtat al llarg dels anys. Els premis s'atorguen a obres presentades, tot i que, com sol passar amb els guardons literaris, és molt freqüent referir-se a autors premiats. Es proclamen l'últim dissabte d'octubre.

## Evolució

El precedent dels Premis Octubre es troba en una iniciativa, impulsada per Enric Tàrrega el 1971, de crear un Premi d'Assaig Joan Fuster que es va lliurar l'octubre del 1972 en els locals d'El Micalet, que feia un any havia sofert un incendi, sota l'empara legal de la llibreria Concret, de Valerià Miralles. La publicació de l'obra premiada, El fet lingüístic com a fet social de Francesc Vallverdú, va ser a càrrec d'Edicions 62. Problemes d'aquesta editorial van fer que el premi passés a mans d'Eliseu Climent amb la llibreria i l'editorial 3i4.
El 1973, "Tres i Quatre", en prendre el relleu del premi que havia gaudit d'una única convocatòria, va establir la denominació que s'ha mantingut de "Premis Octubre" i els va situar a finals de mes, allunyant-se del 9 d'octubre, aleshores amb més connotacions de blaverisme, i cercant una certa relació amb la Revolució d’Octubre russa. També, mantenint el premi d’assaig Joan Fuster, va instaurar un premi de poesia, que va batejar amb el nom de Vicent Andrés Estellés, i un de novel·la amb la denominació d'Andròmina.
Els anys 80, el creixement dels Premis Octubre va anar acompanyat de la creació dels cicles de congressos i les conferències, i més endavant els encontres d’escriptors, els congressos d’història, de pensament, de periodisme,. De fet, a partir de l'any 1987 i fins avui, els Premis Octubre esdevindran el colofó d'una setmana d'activitats culturals i de reflexió que culmina amb la gala de lliuraments, l'anomenada "Nit dels Octubre", que no es va celebrar l'any 1982, per la riuada, ni el 1997, per una maniobra del president Zaplana que va al·legar falta de disponibilitat del local previst a Fira de València cosa que, en resultar falsa, va derivar en una indemnització de trenta milions de pessetes per a 3i4, ni finalment el 2011, a conseqüència dels problemes econòmics derivats de les multes imposades a Acció Cultural del País Valencià, entitat organitzadora, cosa que no va afectar el conjunt d'activitats associades als premis.
Entre el 2001 i el 2008 el setmanari El Temps va convocar el premi de periodisme d'investigació Ramon Barnils que també es lliurava la Nit dels Octubre.
El 2003 s'hi va incorporar el premi Octubre de teatre, que es mantingué vuit edicions, ja que el 2010 l’editorial 3i4 va optar per sacrificar-lo a fi d’assegurar la continuïtat dels altres tres guardons, si bé el 2017 es va recuperar associat al mallorquí Pere Capellà, amb el patrocini del Govern balear a través de l'Institut d'Estudis Baleàrics.

## Premis Octubre
### Amb continuïtat des del 1972

* Premi Joan Fuster d'assaig
* Premi Vicent Andrés Estellés de poesia
* Premi Andròmina de narrativa

### Del 2003 al 2010 i a partir del 2017

* Premi Pere Capellà de teatre, inicialment Premi Octubre de teatre

### Atorgat la "Nit dels Octubre" entre 2001 i 2008

* Premi de periodisme d'investigació Ramon Barnils convocat pel setmanari El Temps

## Notes

* ↑ De fet, la primera edició es va fer un any abans de l'existència legal de l'editorial, si bé la llibreria ja existia des del 1968.
* ↑ Hi ha una versió, en paraules del propi Enric Tàrrega responent en una entrevista, en la qual, si no es tracta d'un error del mateix entrevistat o de transcripció de la periodista, quan parla de la llibreria Concret situa aquesta seqüència de fets en els anys 1967 i 1968 i en circumstàncies distintes. No encaixa amb cap altra referència!

## Referències

* ↑ «Editorial». 3i4.
* 1 2 3 «Premis Octubre». 3i4.
* 1 2 3 4 Camps Barber, Esperança «Premis Octubre: quan un sopar esdevé el país sencer». VilaWeb, 02-11-2021.
* ↑ «Enric Tàrrega, un valencià». Levante-EMV, 16-02-2006.
* ↑ «Francesc Vallverdú 1935-2014. Obra». AELC.
* ↑ Úbeda, Pepa «Enric Tàrrega, home compromés amb la terra». El Punt Avui, 31-12-2014.
* ↑ Rodríguez, Tere «ACPV suspén la nit dels Octubre ofegada per les multes del govern valencià». El Punt Avui, 20-09-2011.
* ↑ Rodríguez, Tere «Torna la Nit dels Octubre». El Punt Avui, 20-09-2011.
* ↑ «Els 40 Premis Octubre faran els congressos però no la festa literària». ACPV, 19-10-2012.
* ↑ «premis Octubre». enciclopèdia.cat. Gran Enciclopèdia Catalana.
* ↑ Pons, Pere Antoni «Es presenta el primer Premi de teatre Pere Capellà». ARA Balears, 04-05-2018.
* ↑ «El Premi Octubre de Teatre, ara Pere Capellà, recuperat per la Conselleria de Cultura, arriba al rècord màxim de tota la seva història, amb 78 obres presentades». BCulture. Institut d'Estudis Baleàrics.
* ↑ Payeras, Miquel «Presentat a Palma el premi Pere Capellà de Teatre 2017 dels Octubre». El Temps, 04-05-2018.